
REZOLUTË

PËR VLERËSIMIN E VEPRIMTARISË SË INSTITUTIT TË STUDIMEVE 
PËR KRIMET DHE PASOJAT E KOMUNIZMIT NË SHQIPËRI PËR VITIN 2023

Kuvendi i Shqipërisë,
Duke vlerësuar rolin e Institutit të Studimeve për Krimet dhe Pasojat e Komunizmit në grumbullimin, administrimin, ruajtjen dhe dokumentimin e materialeve të kësaj periudhe në Shqipëri;
Duke njohur bashkëpunimin e këtij Instituti me institucionet kërkimore, kulturore, arsimore dhe institucione të tjera vendase e të huaja për shkëmbimin e informacionit e të përvojës lidhur me objektin e punës së Institutit;
Duke konsideruar se detyrat kryesore të punës së këtij Instituti kërkojnë mbështetjen e vazhdueshme të organeve shtetërore, medies, shoqërisë civile dhe partnerëve, në funksion të ruajtjes së kujtesës sonë kolektive,
Vlerëson veprimtarinë e Institutit të Studimeve për Krimet dhe Pasojat e Komunizmit për vitin 2023 në këto drejtime:
Intensifikimin e bashkëpunimit me shoqatat vendase dhe të diasporës për mbledhjen e dëshmive që janë jashtë kufijve, si një burim potencial për zgjerimin e arkivit audio-vizual apo kolanës së botimeve.
[bookmark: _GoBack]Angazhimin për zhvillimin e aktiviteteve në kuadër të edukimit qytetar, duke nxitur reflektimin dhe diskutim tek të rinjtë për krimet dhe pasojat e komunizmit në vendin tonë përmes përdorimit të formave inovative të informimit.
Evidentimin e viktimave të regjimit komunist me botimin e vëllimit 12 të Fjalorit Enciklopedik të Viktimave të Terrorit Komunist në Shqipëri.
Realizimin e konferencës shkencore me fokus gjendjen e shqiptarëve gjatë periudhës së komunizmit (1944–1990). 
Përkujtimin e ngjarjeve të rëndësishme të qëndresës antikomuniste gjatë regjimit komunist, siç ishte revolta e të burgosurve politikë në kamp-burgun e Spaçit, përmes realizimit të filmit dokumentar, simpoziumit dhe ekspozitës me dokumente për këtë ngjarje.
Rritjen e aksesit publik përmes promovimit të gjerë të veprave të ISKK-së dhe shpërndarjes së tyre falas në disa biblioteka të vendit.
Kuvendi kërkon që Instituti i Studimeve për Krimet dhe Pasojat e Komunizmit për vitin 2024, në përmbushje të detyrave të ngarkuara me ligj, të angazhohet veçanërisht edhe në këto drejtime:
1. Të prezantojë studimet e kryera para audiencave të ekspertëve, akademikëve dhe aktorëve të ndryshëm të të drejtave të njeriut për të shkëmbyer gjetjet e hulumtimet mbi periudhën komuniste dhe për nxitjen e debatit shkencor e atij publik mbi këto hulumtime.
2. Të konkretizojë bashkëpunimin me Autoritetin për Informimin mbi Dokumente të ish-Sigurimit të Shtetit për pasurimin e databazës me të dhëna statistikore të viktimave të komunizmit në Shqipëri në të tria kategoritë: ekzekutim, burgim dhe internim, si dhe t’i bëjë sa më parë të aksesueshme për qytetarët.
3. Në kuadër të bashkëpunimit me Ministrinë e Arsimit dhe Sportit, të ofrojë një lidhje të drejtpërdrejtë me historinë e komunizmit nëpërmjet leksioneve ndërvepruese në shkolla, si dhe vizitave të të rinjve në vendet e kujtesës (ish-burgje politike, kampe pune, kampe internimi, muze, etj.).
4. Në kuadër të transparencës, të publikohen në faqen zyrtare të institucionit vendimet e Këshillit Shkencor, si dhe procesverbalet e mbledhjeve të Këshillit Shkencor dhe Bordit Drejtues.
5. Të organizojë konferenca dhe debate publike për trashëgiminë materiale të komunizmit dhe për aspekte të caktuara të saj, si: estetika e ambientit në përgjithësi, arkitektura, planifikimi urban dhe veprat monumentale.
6. Në bashkëpunim me historianë dhe ekspertë të shkencave didaktike të hartojë dhe botojë një udhëzues praktik për mësuesit me orientime didaktike për qasjen ndaj historisë së komunizmit. 
7. Të inkurajojë një qasjeje analitike dhe të pavarur ndaj komunizmit tek të rinjtë përmes përfshirjes aktive në projekte krijuese, ekspozita dhe konkurse shkollore.
8. Të angazhohet në projekte, bashkëpunime me institucionet homologe jashtë vendit, me qëllim përthithjen e eksperiencave më të mira në funksion të veprimtarisë së institucionit.
9. Të bashkëpunojë me Ministrinë e Ekonomisë, Kulturës dhe Inovacionit për të pasuruar koleksionin e muzeve të ndryshëm në vend me botimet e Institutit të Studimeve për Krimet dhe Pasojat e Komunizmit

